

**מילים לשבת**

**שער הנגב - ערב שבת, י"ט באדר תש"ע, 5 במרץ 2010**

**שלום לחברות ולחברים,**

**מדינת חמסתן**

ביום רביעי הקרוב פורום  הערים הגדולות, מרכז השלטון המקומי ומרכז המועצות האזורית ישיקו מאבק משותף של  שלושה גופים, שלעתים הינם בעלי אינטרסים שונים ואף מנוגדים.

מה משותף לנו? שחיקה מטורפת של תקציבים שהמדינה חייבת להעביר לרשויות, בכדי לאפשר להן לחנך את הילדים, לתמוך באוכלוסיות מתקשות, להפעיל מערכות תרבות, איכות סביבה ובטחון.

מה מציעה הממשלה?

לקחת מהרשויות החזקות ולהעביר לחלשות. (החשש המוצדק הוא שגם הגדולות יפלו; ובכלל, מי יבטיח לנו שאחרי שייקחו, באמת יעבירו?)

לחמוס את כספי מפעל הפיס, השייכים ממילא לרשויות המקומיות ובכך להקטין את תקציבי הפיתוח לחינוך ורווחה.

לקחת קרנות עובדים, לצמצם שירותים חיוניים, לגבות עוד ארנונה מהתושבים ומהעסקים...ועוד ועוד רעיונות יצירתיים.

המאבק הזה יסתיים כשיחזירו לנו את התקציבים שנגזלו מהתושבים.

**דולפינים קופצים למים (2)**

"מרכז החוסן" של שער הנגב יזם והוביל אשתקד את תוכנית "הדולפינים", המקדמת מיזמים קהילתיים באזור ובישובים. ראו פרטים באתר : [dolphins.org.il](http://dolphins.org.il/)

בוגרי השלב הראשון מתמקדים כעת ביישום הפרויקטים שלהם; אנחנו מתחילים לראות תוצאות ראשונות.

השלב השני יתמקד במיזמים שהינם בעלי סיכויי ישימות גבוהים ושמטרתם המרכזית - חיזוק החוסן בתוך הישובים.

השנה מצטרף ל"מרכז החוסן" ארגון "הילל ספיר", שפונה באמצעות התכנית גם לקהל הסטודנטים והצעירים באזור.

תאריך אחרון להרשמה לתכנית: 15 למרץ. (דרור: 054-6755199)

**"יירוק המש"ק"**

כך נקרא התהליך שבו השוטר הקהילתי שלנו פשט את מדיו הכחולים ולבש את אלו הירוקים. מג"ב חדש בעיר. בעצם, בכפר.

משמר הגבול תופס אחריות על המאבק בפשיעה במגזר הכפרי במדינה כולה. למפקד "המתמידים" (השוטרים המתנדבים) ולשוטר הקהילתי מינו "מפקד חבל", קצין מג"ב, שבקיצור אירוני משהו נקרא: מחב"ל.

עזבו את השם, העיקר מדדי הפשיעה. מהיום, כך הובטח לנו, עומד לרשותנו מערך סדור של שוטרים שלא יילקחו עוד לתגבורים ולכוננויות במקומות אחרים. הם יהיו מחויבים, אך ורק, למנוע אצלנו את הגניבות, הפריצות והאלימות.

אז, מה? אפשר לנוח תחת תאנתנו? כן. אבל, בין לבין, אנחנו נקראים לדגל ההתנדבות ולהצטרפות לשמירה על הבית, על השדות, על הרכוש, על ילדינו ועל הורינו.

פרטים: חי – 050-6276225.

**אלופות הדרום**

אין לנו, עדיין, מדליה אולימפית אבל יש לנו אלופות מקומיות!

בנות י' – יב' שלנו זכו באליפות מחוז דרום בכדורעף ולכן, ייצגו את המחוז באלפיות הארצית.

קראו ב: <http://www.schoolsport.co.il/Main.aspx?action=ShowArticle&id=1045>

בהצלחה, חברות.

**אדם לזאב - אדם**

"פארק השקמה" הוא ביטוי תיירותי למסדרון אקולוגי ייחודי במינו בישראל, בין גב ההר לחוף הים. בסרטון הבא ניתן לראות כמה מהסיבות בגללן אנחנו פועלים למען הבטחת פיתוח מוטה שימור סביבתי במרחב שלנו:  
<http://www.parks.org.il/BuildaGate5/general2/data_card.php?Cat=~30~~198451484~Card7~&ru=&SiteName=parks&Clt=&Bur=399371106>

**מעשה בשלושה בלונים**

יום שישי, בין הערביים. בבתרונות רוחמה  משתבלת החיטה, בצידי דרכי העפר החרציות מנמרות בצהוב בוהק את גווני הירוק. ושקט. שמים כחולים עם ענני עונת מעבר; מאות רבות של בני אדם שמחים, רגועים. ושקט.

צוותים מיומנים מנפחים שלושה בלונים פורחים, מחממים את האוויר, מזקיפים את הכדורים הענקים, הצבעוניים. כולנו ילדים, כולנו מוקסמים. סל הקש נמלא בנוסעים הנרגשים. להבה נוספת והסל ניתק לאיטו מפני האדמה לקול מחיאות הכפיים של הקהל הפזור על הגבעות ובשולי משטח ההמראה.

שלושה פלאים מרחפים באוויר האביב המוקדם. אחד "דרום אדום" סוגר מעגל נוסף.

להתראות בשנה הבאה.

נ.ב: מחר, שבת, ב 6 בבוקר: המראת נעילה.

**האח, הבן ורוח הקודש**

כשזעקות השבר ותרועות הניצחון בישרו אמש על תוצאות הרייטינגון "האח הגדול", טמנתי את ראשי עמוק בתוך שורותיו המתוחכמות-אוהבות-אירוניות עד דמעות של אסף ענברי, המספר ב"הביתה" את קורותיו של קבוץ אפיקים.

כשנדמו הקולות והבית נרדם, זכיתי להגיע אל סיפור עזיבתו של הצייר ארונצ'יק גלעדי, מאסירי סיביר של פלוגת השומר הצעיר בס.ס.ס.ר, שעזב לתל אביב עם קום המדינה; 32 מלים שמספרות בתמציתיות גאונית על יומרות אנוש אדירות ועל תגי המחיר שהן גובות:

**"ארונצ'יק, ביומו האחרון בקבוץ, הלך לבית הקברות. בכל פעם ששוקה, בנו, קרא לו "אבא", הוא ענה לו: "איננו". "ישננו", ענה לו שוקה, שנאבק על זכותו לקרוא לו "אבא", עד שמת בגיל שש."**

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)